google/wiki40b huggingface dataset:
Stein Song

«Stein Song» er den offisielle kampsangen til University of Maine. Melodien er skrevet av E.A. Fenstad og teksten er skrevet av Lincoln Concord. Sangen ble berømt da Rudy Vallee arrangerte den nåværende versjonen. Vallee studerte ved University of Maine 1921-1922 innen han fortsatte ved Yale, og hans popularitet hjalp til med å gjøre den til en nasjonal favoritt. Til denne dag fortsetter «Stein Song» å være den eneste collegekampsangen som har nådd førsteplassen på poplisten, noe den gjorde i 1930.

Norsk versjon

Einar Rose har skrevet en norsk tekst. På norsk bærer den også tittelen «Stein Song».
Rolf Arebø Hoff

Kunstsamler

Hoff er sammen med sin kone Venke Hoff såkalte «con amore»-samlere, de samler ut i fra lidenskap, ikke som investering. Hoff har samlet kunst siden 1985. Han er primært interessert i samtidskunst, og kjøper ofte verker av unge kunstnere. Han har en av Norges største private samlinger av samtidskunst og regnes som bjellesauen i det norske i kunstmarkedet. Gjennom stor interesse for den bildende kunst har Signex AS i mange år vært en støttespiller for unge kunstnere og kunstnerstyrte gallerier. Hans kone Venke Hoff har pusset opp den nedlagte Kaviarfabrikken i Henningsvær, som nå er omdannet til en arena for samtidskunst. KaviarFactory åpnet sommeren 2013.
Vetlefjorden

Vetlefjorden er en fjordarm av Fjærlandsfjorden på nordsiden av Sognefjorden.
Henrik Mestad

Familie

Han er sønn av bankmann og Venstre-politiker Viking Mestad. Faren Viking kom fra Evanger, og moren fra Bømlo. Farfaren kom fra gården Mestad i Teigdalen ved Evanger.

Teater

Etter Teaterhøgskolen debuterte Mestad ved Nationaltheatret i Ibsen-stykket Hærmændene paa Helgeland i 1991. Ved samme teater har han også hatt roller som Helmer i Et dukkehjem av Ibsen og Ingeniør Borgheim i Lille Eyolf. I 1996 spilte han Ask Burlefot i Lasso rundt fru Luna ved Teatret Vårt. Han har også vært ansatt ved Oslo Nye Teater hvor han spilte Johannes i oppsetningen av Victoria basert på Knut Hamsuns roman. 
Mestad har også skrevet og spilt hovedrollen i stykket Lik meg når jeg er teit som gikk på Torshovteatret i 1992. Året etter ble stykket til en kortfilm vist på NRK. I 2002 skrev han og spilte i stykket Nansens sønn. I 2003 hadde han rollen som den ville vikingen Møre Karl i Herøyspelet Kongens Ring. Han var i 2006 aktuell i Ibsen-stykket Villanden på Torshovteatret.
I 2011 vant han Heddaprisen for beste mannlige skuespiller for rollen som Mesteren i Faderen, regissert av Victoria Meirik ved Nationaltheatret.
Han spilte kongen i Spelet om Heilag Olav i 2012.

Film og TV

Mestad filmdebuterte i 1983 i filmen Åpen framtid, hvor han hadde to mindre biroller – som ivrig kommunist og som pøbel som banker en jevnaldrende ungdom. I filmen Adjø solidaritet hadde han en mindre birolle som nynazist. Han spilte rollen som dyreaktivisten Marius i Svarte Pantere (1992), og som pedofile Hans i filmen Sønner fra 2006.
På TV hadde han sin debut i serien Vestavind i 1994, og samme år medvirket han i noen innslag i den satiriske TV-serien O.J. – ute på prøve. En mer permanent rolle fikk han året etter i oppfølgeren O.J. – på nye eventyr, hvor han spilte en engel i fuglebur med faste innslag i hver episode.
I 2005 skulle han TV-kommentere et norsk forsøk på å nå Mount Everest. Sammen med fotograf Per Yngvar Holm (Gutta på tur) skulle Mestad følge den norske Mount Everest-ekspedisjonen – med blant andre TVNorge-direktør Morten Aass på laget – på nært hold, for å lage tv-serie fra verdens høyeste fjell. Men etter to måneder ble han syk og måtte reise hjem. 
I 2015 spilte han statsminister Jesper Berg i tv-serien Okkupert.

Priser og utmerkelser

Henrik Mestad vant i 2007 en Amanda-pris i kategorien «Beste birolle» for sin innsats i Sønner, og i 2015 Amandaprisen i kategorien «Beste birolle» for sin innsats i filmen Børning.

Annet

I romjula 2004 var han på ferie sammen med Otto Jespersen og Bjarte Hjelmeland i Thailand da tsunamien overrasket dem på stranda. Alle kom seg i sikkerhet.
Hvit gaffelstjert

Utseende

En middelsstor (vingespenn 31 – 40 mm), ganske kraftig spinner, hvit med mørkegrå flekker og bånd. Hodet er forholdsvis lite, tett kledt med hvite hår. Antennene er snaut halvparten så lange som forvingen, fjærformede hos begge kjønn, ganske smale hos hunnen. Brystet er tett hårete, hvitt i den fremre delen og på sidene. I midten er det gråsvart med tre smale, gule tverrstriper. Bakkroppen er kledt med hvite hår på sidene, i midten har den et mørktr tverrbånd på hvert kroppsledd. Forvingen er avlang, avrundet trekantet uten noen "tann" ved bakkanten. Grunnfargen er hvit, i den indre delen har den et bredt, mørkegrått tverrbånd, ved fremkanten nær vingespissen en skrå, mørkegrå flekk. Ellers har vingen fire – fem små, svarte flekker nær roten, tre tynne, mørke, siksak-tverrstriper i vingens ytre halvdel og svarte flekker langs ytterkanten, én i hvert av mellomrommene mellom vingeårene. Bakvingen er skittenhvit, langs ytterkanten med svarte flekker som på forvingen. Larven er gulgrønn på undersiden, rødbrun på ryggen bortsett fra et lite område på andre og tredje kroppsledd, hodekapselen er brun. Som andre gaffelstjerter har den to lange, rørformede vedheng på bakerste kroppsledd. Ut fra disse kan den skyte lange, tynne, piskeaktige røde tråder.

Levevis

Hvit gaffelstjert lever i fuktige løv- og blandingsskoger med bjørk, som er larvenes næringsplante.
I Norden er arten nokså uvanlig og påtreffes mest enkeltvis. De voksne sommerfuglene flyr om natten i mai – juli. Om dagen hviler de gjerne på bjørkestammer, der den hvit- og gråspraglete fargen gir god kamuflasje mot neveren. Hannene, men ikke hunnene, kommer gjerne til lys. Etter parringen legger hunnen 75 – 120 egg enkelt- eller parvis på oversiden av bjørkebladene, trolig for det meste høyt oppe i trekronene. Som hos andre gaffelstjerter inntar larven en spesiell skremmestilling om den blir forstyrret. Et annet karakteristisk trekk for larvene til denne gruppen er at de har to korslagde, stive børster rundt analåpningen som de bruker til å kaste avføringen (som kommer ut som nokså tørre kuler) langt avgårde. Dette tjener muligens til å hindre at larven blir røpet av avføring som ligger etter den, på den andre siden burde ikke dette være noe vesentlig problem oppe i trekronene, da avføringen likevel ville falle til bakken. Larven er utvokst på ettersommeren eller tidlig på høsten, den skifter da farge til fiolett-mørkebrunt og spinner seg inn i en hard kokong som er festet til en gren eller i en barksprekk på trestammen. Kokongen er ganske godt kamuflert, likevel ser det ut til at fugler finner mange av dem, hakker seg inn i dem og spiser puppene som er inni. Puppen overvintrer, ofte to ganger, før den klekkes. Den skiller ut en væske som mykner opp den harde kokongen, slik at den kan komme seg ut.

Utbredelse

Hvit gaffesltjert forekommer fra det nordlige Spania gjennom Mellom-Europa videre østover gjennom Russland til Øst-Sibir og Kina. Den mangler i middelhavsområdet.
I Norge er den sjelden, det finnes funn så langt nord som det sørlige Hedmark og så langt vest som Kristiansand.
Trine Rønning

Personlig

Hun har vært gift med landslagskollega Kristin Blystad Bjerke.
Rønnings brødre er fotballspillerne Thomas Rønning og Tom Ørjan Rønning.
Høgskulen i Volda

Volda Studentradio

Studentradioen er en studentradio-kanal som drives av studenter ved Høgskulen i Volda. Kanalen har eget studio ved høyskolen, og har sendinger på hverdager. Kanalen sender over internett, og sendingene kan høres på deres hjemmeside.

Peikestokken

Peikestokken er studentavisa ved høgskolen. Den gis ut tre ganger hvert semester, og skal reflektere korleis studentlivet er i Volda, samt dekke andre saker som er viktige for studentane. Peikestokken er åpen for alle studenter ved høgskolen, uansett studie en går. I 2017 består redaksjonen av ca. 70 medlemmer.
Peikestokken har også egen nettutgave.

Den Norske Dokumentarfilmfestivalen

Den Norske Dokumentarfilmfestivalen startet i 1997 med nærmere to tusen besøkende, og er Norges eldste dokumentarfilmfestival. Filmene som vises er en blanding av studentproduksjoner og filmer skapt av profesjonelle filmskapere i Norge og utlandet. På dokumentarfilmfestivalen står filmen i høysetet, men man kan også møte andre filminteresserte studenter og etablerte filmfolk fra bransjen til sosiale og faglige aktiviteter. Blant annet ved de klassiske arrangementene «Pitchetevling», «Filmquiz» og «Laurdagsfesten».
Steffen Jacobsen

Forfatterskap

Jacobsen skriver samfunnskritiske thrillere. Han debuterte med krimromanen Passasjeren i 2008. Den ble møtt med femstjerners anmeldelser i Danmark og var innen utgivelsen var Passasjeren allerede solgt til forlag i Sverige, Norge og Italia. I 2010 kom han med sin andre utgivelse Den gode datter og i 2013 Når de døde våkner.
Telepati

Telepati, også kalt tankeoverføring og tankelesning, er det å få vite om en annen persons tanker og følelser uten å bruke de kjente sansene, det vil si oppnå direkte mental kontakt med en annen person uten at man meddeler seg ved hjelp av språk, koder, tegn eller andre fysiske signalformer.
Studier av telepati er en viktig del av parapsykologien, et fag der en bedriver systematisk forskning på overnaturlige fenomener, særlig ekstrasensorisk persepsjon. Gjennom årene er det blitt utført flere vitenskapelige eksperimenter uten at man har klart å påvise at telepati virkelig eksisterer. Positive resultater har senere vist seg å bero på metodefeil, eller de har ikke latt seg repetere av uavhengige forskere. Dette gjør at telepati generelt betraktes som en pseudovitenskapelig. Telepati er imidlertid beskrevet i mange religiøse tekster, og innen skjønnlitteraturen, først og fremst innen science fiction og fantasy. 
Telepati som underholdningstriks kalles vanligvis tankelesning og foregår ved at en tryllekunstner skal gjette hva en tilfeldig person blant publikum har tenkt. Ofte får tankeleseren hjelp av et medium som er hans eller hennes assistent og som skal formidle tankene fra publikummeren. Slike tryllekunstnere kan benytte et skjult kodespråk mellom tankeleser og medium, avtalt spill med en tilsynelatende tilfeldig tilskuer, god kjenneskap til å se og tolke små, psykologiske reaksjoner og manipulering av offerets underbevissthet gjennom avledninger og antydninger. Ikke sjelden bruker en også fingerferdighet, for eksempel for å bytte ut lapper der en på forhånd skal ha skrevet svaret. Underholdning med tankelesing, hypnose og andre «paranormale» fenomener kan omtales som mentalisme.
Sønnico

Sønnico er et norsk elektrokonsern eid av Umoe.

Historie

I 1910 ble selskapet etablert av industrigründeren Francis Sønnichsen som Francis Sønnichsen Elektroteknisk Entreprenørforretning. På 1930-tallet tok kompanjongen hans Karl Fredrik Oppegaard over firmaet, og endret navnet til Elektrisitetsfirmaet Sønnichsen & Co. I 1941 kom en navneforenkling til Elektrisitetsfirmaet Sønnico. Sommeren 2004 ble Sønnico Installasjon solgt til Umoe, noe som medførte at man for første gang på 85 år skulle fokusere på også andre ting enn kun elektroinstallasjon, nemlig installasjon av telekommunikasjon. I 2011 ble imidlertid forretningsområdene tele og elektro organisert som to selvstendige selskap, og ble hetende Sønnico Tele AS og Sønnico AS. I første halvår 2014 ble Sønnico Tele fusjonert med Eltel Networks til Eltel Sønnico. I august 2015 kjøpte Eltel ut resten av Eltel Sønnico for 265 millioner kroner fra Umoe-konsernet, så Sønnico (fremdeles Umoe-eid) drev igjen kun med elektroinstallasjon.
Madame de Pompadour

Liv og virke

Madame de Pompadour var utenomekteskapelig datter til generalforpakteren Le Normant de Tournhem, og i 1741 ble hun giftet bort med sin fars brorsønn, Le Normant d'Étoiles. Hun lyktes å vinne kong Ludvig XVs oppmerksomhet, og etter at hun skilte seg fra sin mann, ble hun i 1745 kongens maîtresse. Den største skandalen ved det skal ha vært at hun ikke var av adelig herkomst. 
Madammen gis skylden, eller æren, for å ha trukket kongen vekk fra statsforvaltningen og inn i selskapelighet. Hennes ødselhet skal ha vært en av årsakene til monarkiets tapte popularitet i Frankrike, og sitatet Après nous, le déluge («Etter oss kommer syndefloden») tilskrives henne.
Hennes seksuelle mellomværende med kongen skal ha opphørt i 1751, men hun fortsatte å øve betydelig innflytelse politisk og ved hoffet. Hun gis æren for å ha bidratt til fred mellom Frankrike og Østerrike, for å ha støttet kultur og litteratur i en slik grad at Voltaire og Diderot kalte henne «en av oss», og for å påvirket praktiseringen av sensurlovene i en retning som gjorde det mulig å utgi Den store franske encyclopedien.
Pseudodemonax

Utseende

En middelsstor, avlang, brokete farget trebukk. Antennene er gulbrune, tynne, noe lengre enn kroppen. Pronotum og dekkvingenes fremre del er gulbrune, dekkvingenes bakre del hvite med to svarte streker. Pronotum er omtrent sylindrisk, med en pigg noe bak midten av hver side. Dekkvingene er jevnbrede. Beina er mørkbrune, lange og slanke.

Utbredelse

Arten lever på Borneo (Sabah).
John Thune

Liv og virke

Etter å blant annet ha vært jernbanedirektør ble Thune innvalgt i Representantenes hus i 1996. Han ble gjenvalgt i 1998 og 2000. I 2002 utfordret han Tim Johnson om en plass i Senatet, men tapte med 524 stemmer. Den 2. november 2004 slo han sittende senator Tom Daschle med 51 % av stemmene, en margin på 4 508 stemmer. I 2010 ble han gjenvalgt uten motstand.
Han er populær i partiet, og det ble antatt at han ville stille i presidentvalget i 2012, men han gjorde det klart at han heller ville satse på senatet. Thune ble kritisert for å stemme for finanskrisepakken i 2008, en lov som særlig kritiseres av Tea Party-bevegelsen.
John Thunes farfar, Nicholas Thune (født Gjelsvik), utvandret fra Norge til Amerika i 1906.
Raufoss Fotball Kvinner

Historie

Raufoss/Vind rykket opp til den nest øverste divisjonen, som da var regionalbasert, i 1992, og etablerte seg der. I 1996 skiftet laget navn til Gjøvik Fotballklubb, som oftest omtalt som Gjøvik FK eller Gjøvik. I 1996 vant de sin pulje, men tapte opprykkskampen mot Verdal. Året etter kom de på andreplass i gruppen. I disse to årene ble laget trent av Leif Tore Linnerud og Ketil Fjæran. Trener for laget fra 1998 var Geir Ottar Lunde. Laget rykket overraskende ned til 2. divisjon i 1998. Etter noen år som middelhavsfarere ble Gjøvik slått sammen med kvinnelaget til Reinsvoll i 2002, og het i to sesonger Gjøvik/Reinsvoll. Tilbake som Gjøvik i 2004 rykket laget ned til tredje divisjon, men rykket rett opp året etter, og havnet midt på treet i 2006. I 2007 greide Gjøvik sin muligens største bragd da de kvalifiserte seg for den nasjonale 1. divisjon. Gjøvik endte imidlertid sist i 1. divisjon, men ettersom serien ble utvidet med to lag, spilte Gjøvik kvalifisering i stedet for å rykke ned. Gjøvik vant sammenlagt de to kvalifiseringskampene mot Eik-Tønsberg, og beholdt plassen i den nest øverste divisjonen. I 2009, på tross av at serien var utvidet med to lag, kom Gjøvik igjen sist.
Raufoss spilte fra 2010 i 2. Divisjon avd 1. Hvor de befestet seg som et topplag. Laget hadde flere gode sesonger og spilte kvalifisering til 1. Divisjon i 2011, 2013 og 2014. Laget tapte 1-2 for Urædd i 2013 og 4-1 mot Byåsen i 2014.
I 2015-sesongen havnet Raufoss på 3.-plass. og utenfor kvalifiseringsplass. 8 av avdelingens 12 lag var imidlertid 2. lag, som ikke hadde mulighet til å rykke opp, dette gjorde at Raufoss fikk spille kvalifisering på bekostning av Vålerenga Kvinner 2 og LSK kvinner 2, som tok henholdsvis 1.- og 2.-plass. Første kvalifiseringskamp vant laget 2-3 mot Innstrandens IL, før de slo Tynset 3-0 på NAMMO stadion og var med det klar for spill i 1. Divisjon sesongen 2016. Raufoss endte imidlertid på siste plass med kun 5 poeng (1 seier, 2 uavgjort) og rykket rett ned igjen. Det er også verdt å nevne at Raufoss herrer rykket opp til 1. div samme sesong som damelaget, men også de rykket rett ned igjen sesongen etter.
Raufoss spiller i 2017 i 2.Div avd. 1
Raufoss fotball kvinner sitt rekruttlag spiller i 3.div
Raufoss/Vind har hatt en spiller på det norske A-landslaget for kvinner, Bente Nordby. Andre kjente spillere er Kristin Sandberg, Anita Rapp og Kristin Bekkevold. Langrennsløperen Ingvild Flugstad Østberg har også spilt flere sesonger for klubben.
Takbīr

Allahu akbar (arabisk الله أكبر), eller takbīr (تَكْبِير) som frasen kalles på arabisk, betyr «Allah er størst» eller «Gud er størst». Takbir er et viktig muslimsk uttrykk og symbol som blir brukt i formelle og uformelle situasjoner.

Bruk

«Allahu akbar» brukes av muslimer som uttrykk for at mennesker skal underkaste seg Gud. Frasen inngår i adhan, muezzinens bønnerop, altså innkalling til islamsk bønn, og i iqama, anmodningen om begynne å be. 
Uttrykket benyttes også i mer hverdagslige situasjoner, for eksempel som utrop i forbindelse med gode eller dårlige hendelser, fare og nød. Det kan brukes i krig, ved terrorhandlinger, ulykkerr eller avverging av ulykker, ved opptredener og idrettsbegivenheter som fotballkamper. Greg Mortenson ble hilset av sin medhjelper etter et forsøk på å bestige fjellet K2 med «Allah Akbar! Velsignet være Allah – du lever fortsatt!» Samtidig vokter strenge muslimer seg for å si ordene på ureine steder som toaletter og søppelplasser. 
Under Den iranske revolusjonen i 1979 var «Allahu akbar» et viktig protestsymbol som ble ropt fra hustak om kveldene. Det kom tilbake som protestrop i forbindelse med det omstridte presidentvalget i landet i 2009.
«Allahu akbar» er vanlig motiv i arabisk kalligrafi og har blitt brukt som dekor på en rekke flagg gjennom tidene. I dag (2011) pryder uttrykket det afghanske, irakiske og iranske flagget.
Stenostola ferrea

Utseende

En middelsstor (9-14 mm), slank, svart trebukk, kroppen helt uten metallglans. Den er svært lik på slektningen Stenostola dubia, men sistnevnte er litt kraftigere og kroppen har metallglans (men ofte ganske utydelig). Antennene er svarte og omtrent så lange som kroppen. Hodet er svart, noe rundet sett ovenfra, ganske tett kledt med lysgrå hår. Pronotum er omtrent kvadratisk, nokså matt, ikke påfallende hårete. Dekkvingene er lange, slanke og parallellsidige, en del bredere enn pronotum, svarte, med grove punkter og med smale lengderibber i den fremre delen. Beina er middels lange og mørke. For å skille denne arten fra Stenostola dubia med sikkerhet kreves det gjerne at man dissekerer kjønnsorganene.

Levevis

Larvene utvikler seg i nylig døde greiner av løvtrær, særlig lind, både slike som fortsatt sitter på treet og slike som ligger på bakken. Utviklingen tar to år. De voksne billene er ute i mai-juni.

Utbredelse

Arten er utbredt i Europa, bortsett fra Den iberiske halvøya. I Norge er den bare funnet på Sørlandet og det sørlige Østlandet, men utbredelsen er usikker siden arten er så lik på den antatt mye vanligere Stenostola dubia.
Abraham Sachs

Liv og virke

Sachs tok doktorgraden i 1939 ved Johns Hopkins University og arbeidet så i flere år ved Oriental Institute ved Universitetet i Chicago, der han var medarbeider for en assyriologisk ordbok (Chicago Assyrian Dictionary). I 1941 ble han Rockefeller Foundation Fellow assisterende professor ved Brown University, der han samarbeidet med Otto Neugebauer og beskjeftiget seg med babylonske astronomiske og matematiske kileskrifttekster (han utgav blant annet delvis av seg selv i British Museum oppdagede astronomiske observasjonstekster og GADEx-tekster). 1945/46 virket han ved Institute for Advanced Study ved Princeton University. I 1946 ble han en av de grunnleggende medlemmer for Department for History of Mathematics ved Brown University, der han i 1954 ble professor for matematikkhistorie.
Elidor

Elidor er en engelsk fantasyroman for barn og ungdom skrevet i 1965 av Alan Garner. Romanen ble gitt ut på norsk i 1985 som del av Luna-bøkene. En norsk hørespillversjon ble sendt på NRK radio allerede i 1981.

Handling i romanen

De fire Manchester-barna Nick, Roland, David og Helen driver gatelangs i byen mens foreldrene deres pakker for flytting. Ved en tilsynelatende tilfeldighet havner de i Torsdagsgaten der så godt som alle bygningene er revet. De støter på en gammel spillemann som lokker dem inn i en gammel kirke med sitt spill. Kirken viser seg å være en portal til en annen verden; Elidor. Spillemannen er ingen ringere enn denne verdenens konge; Malebron. Han trenger barna til å ta vare på Elidors fire umistelige skatter; et sverd, et spyd, en sten og en skål fylt med lys. Landet ligger nå mørkt og øde, men hvis barna kan ta med seg de fire skattene kan Malebron lete etter Findhorn. Et gammelt kvad sier at hvis Findhorns sang lyder så vil mørket vike fra Elidor.
Barna tar med seg skattene hjem til sin verden. Der gjemmer de dem og ganske snart begynner de å glemme det som har skjedd. Alle, unntatt Roland, tror etter et års tid at Elidor bare var innbildning. Imidlertid skjer det snart ting som gjør det klart for dem at selv om de anser seg som ferdige med Elidor, så er ikke Elidor ferdige med dem.
Petrokjemi

Historikk

Bruk av petroleum som råstoff til kjemikalier begynte i USA fra 1920-årene. I starten ble biprodukter fra oljeraffineriene brukt men betydningen og volumene økte raskt. Etylenoksid var et viktig petrokjemisk produkt i starten og er det fremdeles. Nylon ble introdusert i 1937. Under den annen verdenskrig oppsto behovet blant annet for eksplosiver og gummi. Nye prosesser som katalytisk cracking, hydrogenering, alkylering, reforming og katalytisk dehydrogenering ble da introdusert. Like etter krigen økte produksjonen eksponentielt og raskere enn annen industri.
Sotteseng

Sotteseng er et gammelt og foreldet uttrykk for at man døde etter et sykeseng eller sykeleie. Sott er et gammelt ord for sykdom. Det kan også kalles sottedød.
Nordmenn i før-kristen tid, vikingtiden, trodde at man måtte dø i kamp for å komme til Valhall, derfor ble det å dø på sotteseng sett på som noe mindre ærefullt enn å dø ved sverdet.
Funktionsregler

Funktionsregler er et ortodontisk utstyr utviklet av tyske Rolf Frankel i 1966. Det er en tannplate som stimulerer munnen og kjeven på mennesker.
Hyperaktiv underleppe kan reguleres av denne enheten.
Yumikoi

Utseende

En stor (ca. 50-70 millimeter), avlang, svart hjortebille. Kroppen er forholdsvis smal og hvelvet, svart bortsett fra dekkvingenes bakre del som er brunrøde. Den har markert, nettmasket mikroskulptur og er litt matt glinsende. Hannens kjever (mandibler) er svært kraftige, rette i den indre delen, skarpt nedbøyde i spissen, med fint sagtagget innerside og én kraftig tann ca. to tredjedeler ute.

Utbredelse

Arten er endemisk for sentrale deler av Vietnam, som utmerker seg med en meget artsrik fauna av hjortebiller.
Luxembourgs Grand Prix

Luxembourgs Grand Prix er et Formel 1-løp som ble arrangert på Nürburgring i 1997 og 1998.
Freden i København

Freden i København, Københavnsfreden, er en betegnelse på en fredsavtale mellom Sverige og Danmark-Norge, inngått i København den 27. mai/ 6. juni 1660. Etter freden i Roskilde av 26. februar/ 8. mars 1658 brøt det ut krig igjen i juni 1658. Freden i København bekreftet fredsavtalen fra 1658 med unntak av at Sverige måtte gi tilbake Trondhjems len og Bornholm. Sverige aksepterte også fremmede krigsfartøy i Østersjøen.
Storstreiken i 1909

Storstreiken i 1909 i Sverige var en arbeidskonflikt som varte mellom 4. august og 4. september og den endte med et stort nederlag for den svenske landsorganisasjonen. 
Det var den første store arbeidskonflikten mellom den svenske arbeidsgiverforeningen (SAF) og svenske LO. Omkring 300 000 ansatte la ned arbeidet og det var en største streikene til da. Streikekassene var små, og etter en måned ble LO tvunget til å avbryte streiken. Svensk LO mistet 100.000 av 160.000 medlemmer. Noen gikk over til det nystiftede Sveriges Arbetares Centralorganisation (SAC), en syndikalistisk fagorganisasjon. Mange ble tvunget til å dra til Norge etter å ha blitt svartelistet. Svenske syndikalister var sentrale i å stifte Norsk Syndikalistisk Føderasjon (NSF) i 1916.
I Norge ble det satt i gang pengeinnsamling for å støtte de streikende.